**ВРСТЕ СТИЛОВА**

Класификација стилова:

У различитим областима друштвеног живота заједнички (књижевни) језик различито се употребљава (свакодневна комуникација, масовни медији, администрација, поезија, наука, породица...).

Увек се бирају она средства која највише одговарају ситуацији у којој се општи:

* према лицима која учествују у комуникацији,
* према месту и времену разговора,
* према предмету саопштавања,
* према циљу који желимо постићи.

Критеријуми поделе стилова:

1. Удео емоција у казивању – **емоционални** или **интелектуални** стил,
2. Функција језичког изражавања у појединим областима друштвеног живота (функционални стилови карактеристични су због употребе специфичног речника – фразеологије) – **разговорни, административни, научни, публицистички, књижевноуметнички стил**.
3. Структура – **наративни, дескриптивни, аналитички и критички стил**.
4. Степен психолошке блискости саговорника – **интимни (породични), конверзациони, дискусиони и формални стил**.

**Интелектуални и емоционални стил** – одређују се спрам удела интелектуалних, одн. емоционалних елемената у неком говору.

**Интелектуални стил:**

* основна функција му је информисање,
* служи се средствима логичког мишљења (појмовима, судовима, закључцима, аргументацијом),
* лични став се потискује, а износе се подаци, чињенице, које се анализирају, на основу чега се објашњава, доказује и закључује,
* честа је употреба терминологије, ако се говори о појединим областима у науци, техници, уметности. Термини се посебно истичу станкама у говору (испред и иза њих и између логичких целина), а потискује се звучна страна говора (ритмичност, мелодичност).

**Емоционални стил** карактерише стално понављање тврдњи и појачавање напетости говора, што делује на емоције слушалаца.

Осећајност се појачава интонационим бојењем исказа, ритмичношћу фразе, стилским фигурама, а у усменом говору све је то праћено гестом и мимиком.

Емоционалност се огледа у: динамичној реченици (често и без основних делова), потенцираној звучности (повишена интонација, промена темпа и ритма), непосредности разговорног стила.

Емоционалност је често присутна у публицистичком стилу и лепој књижевности (стилске фигуре).

**Функционални стилови**

1. РАЗГОВОРНИ
2. АДМИНИСТРАТИВНИ (КАНЦЕЛАРИЈСКИ, ПОСЛОВНИ)
3. НАУЧНИ
4. ПУБЛИЦИСТИЧКИ
5. КЊИЖЕВНОУМЕТНИЧКИ
6. **Разговорни стил**

* Представља начин изражавања у свакодневним разговорима: у кући, на улици, у посети пријатељима, у школама...
* Осим у службеној комуникацији, у свим другим приликама, разговор је спонтан, слободан, са честим променама интонације, уз присуство геста и мимике, динамичан (говор се може прекинути у сваком тренутку).
* Реченице су кратке, често непотпуне (елиптичне).

1. **Административни стил**

* Користи се у службеној комуникацији, у пословној преписци (пословна писма, наруџбенице, уговори, огласи, молбе...), при писању законских аката, статута, правилника.
* Карактеристика – одсуство жеље за лепим казивањем, али се зато тражи ажурност, практичност и ефикасност.
* Користи се устаљеним речничким обрасцима и лексиком специфичном за сваку област (трговачка, банкарска, правна, дипломатска...)
* Циљ му је да порука буде брзо, лако и тачно схваћена. Зато је административни стил безличан, рационалан и сажет.

1. **Научни стил**

* Јавља се у научним делима и предавањима.
* Служи за саопштавање информација из појединих научних области.
* Карактеристика му је усредсређеност на: податак, чињеницу, број, објективно расуђивање и логички строго повезано излагање – које води ка чврстим закључцима.
* Научно излагање тражи појмовну јасност, недвосмисленост и терминолошку прецизност, а то се постиже дефинисањем појмова.
* За научни стил карактеристичне су и фусноте – које читаоца упућују с једног аналитичког нивоа на други (упућују на изворе које је научник користио при изради свог рада).
* **Научно-популарни стил** – научни садржаји се излажу лакшим, разумљивијим стилом, често уз присуство илустрација (часописи *Галаксија, Национална географија*).

1. **Публицистички стил**

* За ширу јавност, користи се у дневној и периодичној штампи, на радију, телевизији, где се излажу важна питања из живота једног друштва и где се покушавају дати објашњења о савременим научним и техничким достигнућима...
* Разноврстан је, јер залази у многе сфере – научне и стручне области, у књижевност, политику, културу, спорт...
* Најчешће се јавља у новинарству па се изједначава с појмом новинарског стила.
* Циљ му је да обавести, али и убеди (најчешће у друштвено-политичкој сфери).
* Публицистички стил карактерише, поред логичног казивања, сликовитост и емоционалност.
* Обраћа се широј публици па израз у овом стилу мора бити приступачан (једноставан и јасан), често експресиван и сликовит.
* Вест, као најкраћи облик новинарског изражавања, која има за циљ да читаоца / слушаоца упозна с неким актуелним догађајем, мора да одговори на пет питања:

ко?

када?

где?

шта?

зашто (како)?

* Извештај је вест проширена већим бројем појединости (прати се ток догађаја, описује збивање, а једно од пет питања посебно се издваја и на њега се даје најпотпунији одговор).

1. **Књижевноуметнички стил**

* Карактерише га наглашена емоционалност и сликовитост, а у стиховима и ритам.
* Служи за писање уметничких дела: песме, приповетке, романи, драме.
* Циљ му је изражавање уметничког доживљаја (присутан само у лепој књижевности).
* Књижевник о свом предмету говори сликовито (да читалац скоро чулно опажа представљени појам), субјективно и често с израженом емоционалношћу.
* Служећи се књижевним сликама, књижевник покреће читаочеву машту и осећања.

**Говорни стилови**

Према односу између саговорника, говорни стилови могу бити:

1. Формални – у званичним приликама;
2. Разговорни – у групи познаника;
3. Интимни – у кругу породице и најближих пријатеља...

На основу тога водимо рачуна како ћемо некога ословити (ти / Ви), коју ћемо меру психолошке блискости или одстојања одржати у току комукиације и сл.

Према степену психолошке блискости саговорника постоје:

-интимни (породични) стил;

-конверзациони стил;

-дискусиони стил;

-формални стил;

**Интимни (породични) стил**

* Испољава се у уском, интимном кругу (првенствено у породици, јер свака породица има свој начин изражавања, у друштву чији се чланови добро познају – често су истог или сличног образовања, сличних склоности).
* Интимни стил је емоционално обојен, језички редукован, сведен на неке експресивне и емоционално снажне речи и изразе. С мало речи преноси се велики број обавештења.
* У породичном, фамилијарном говору активира се максимум невербалне комуникације – неизговорене речи се надомештају тоном изговорених, гестом и мимиком.

**Конверзациони стил**

* Као подврста разговорног стила употребљава се ван породице и уског круга психолошки најближих саговорника.
* Јавља се у спонтаном, пријатном и забавном, често духовитом разговору о лаким темама међу пријатељима, познаницима, сапутницима (ћаскање, лак разговор ради забаве и дружења).
* Битна особина конверзационог стила је прелазак с теме на тему, јер је само општење битније од његовог садржаја.

**Разговор и конверзација**

* Разлика између „обичног“ разговора и конверзације је у чињеници да је у разговору истакнута, поред осталих, функција информисања, а у конверзацији је на првом месту контактна – фатичка функција, чији је циљ друштвено општење.
* Предмет фатичке поруке је само општење.
* Карактеристика друштвеног општења су и устаљени учтиви изрази: „Добро дошли“, „Драго ми је што смо се упознали“...

**Дискусиони стил**

* Јавља се када група саговорника није довољно блиска (психолошки или емотивно).
* У дискусионом стилу реализује се говор у јавном животу: разноврсни скупови, разговори за „округлим столом“, у учионици (наставник – ђаци), у расправи о некој теми, проблему из неке научне области, појавама из друштвеног и културног живота, о политичким питањима и проблемима...
* Дискусиони стил у ширем смислу обухвата и **дебату** – сложенији дијалог, расправу на вишем нивоу (на заседању Скупштине).

**Формални стил**

* Јавља се при континуираном монолошком излагању, предавању, где имамо само слушаоце пред собом, али не и саговорнике, који би нам помогли при излагању мисли.
* Ово је највиши облик говорног излагања, па се мора мислити не само о тачности саопштених информација, већ и о начину на који се излажу.
* Формални стил се не ослања на контекст (смисао), па се мора пажљиво организовати како на граматичком тако и на лексичком плану, како би речено било разумљиво и оним слушаоцима који први пут слушају излагање на одређену тему.

**Врсте стилова по структури**

* Према структури (како је говор организован) разликујемо:

-наративни,

-дескриптивни,

-аналитички и

-критички стил.

**1.) Наративни стил**

* Јавља се при излагању догађаја у њиховом хронолошком редоследу или у приповедачким текстовима лепе књижевности, у свакодневном говору (када се причају разни доживљаји).
* Изразито се примењује у беседништву, историографији и наративној, епској књижевности.

**2.) Дескриптивни стил**

* Јавља се у опису изразитих појединости, када се детаљније приказују предмети и појаве: у књижевним делима при опису пејзажа, али и затвореног простора (ентеријера), при сликању портрета књижевних јунака... у научним описима изучаваних појава, у техничким описима...
* Опсивање се заснива на посматрању и уочавању карактеристичних појединости из свих чулних сфера.
* У дескриптивном стилу доминирају: епитети, поређења, персонификације...

**3.) Аналитички стил**

* Рационалан је, усмерен на испитивање међусобних односа и функција елемената неке целине, усредсређен на појединости и чињенице, на аргумент, што му обезбеђује објективност и убедљивост.
* Налазимо га у научном и критичком приступу књижевном делу.

**4.) Критички стил**

* Чест је у расправама о појавама које се свестрано истражују и приказују.
* У њему је наглашен лични став, суд и оцена – при чему се једне чињенице намерно истичу, а друге потискују (оне које би могле да противрече изведеном закључку и оцени), све у зависности од субјективног става који критичар има према предмету расправе.